b'\n_START_ARTICLE_\nBastet\n_START_SECTION_\nBastet kot ma\xc4\x8dka\n_START_PARAGRAPH_\nBast, v kasnej\xc5\xa1ih zapisih Bastet, razli\xc4\x8dica imena Bast z dodatno pripono, ki je bila verjetno dodana zaradi nagla\xc5\xa1ene izgovarjave. Razlaga njenega imena je \xc5\xbeena posode z mazilom, zato je Bastet postopno postala tudi boginja di\xc5\xa1av in dobila vzdevek \xc2\xbbza\xc5\xa1\xc4\x8ditnice vonjav\xc2\xab. Isto\xc4\x8dasno ko je Anubis postal bog balzamiranja, so imeli Bastet kot boginjo mazil za njegovo \xc5\xbeeno, dokler niso leta pozneje za\xc4\x8deli verovati, da je Bastet Anubisova mati, ko je Anubis postal Nefretetin sin._NEWLINE_Ozna\xc4\x8ditev boginja di\xc5\xa1av ter vojne izgube Spodnjega Egipta proti Zgornjemu Egiptu so zmanj\xc5\xa1ale razlage, da je Bastet besna in divja boginja. Zato je do Srednjega kraljestva prikazovana kot doma\xc4\x8da ma\xc4\x8dka namesto divja levinja. Ob\xc4\x8dasno je prikazana, kako dr\xc5\xbei masko levinje, kar nakazuje njeno prikrito divjo naravo. Ker se doma\xc4\x8de ma\xc4\x8dke obna\xc5\xa1ajo za\xc5\xa1\xc4\x8ditni\xc5\xa1ko in ne\xc5\xbeno do svojih potomcev, so Bastet imeli za dobro mater in jo pogosto prikazovali v dru\xc5\xbebi mno\xc5\xbeice ma\xc4\x8dk. Zaradi ogromne \xc5\xa1kode, ki so jo povzro\xc4\x8dale mi\xc5\xa1i in podgane zalogam hrane, in njihove sposobnosti, da ubijejo ka\xc4\x8de, posebej kobre, so ma\xc4\x8dke v Egiptu imeli za vzvi\xc5\xa1ene in so jim v\xc4\x8dasih dajali nakit ali jesti z istega kro\xc5\xbenika, kot je jedel njihov gospodar. Ko je Bastet postala glavna boginja in za\xc5\xa1\xc4\x8ditnica ma\xc4\x8dk, so v tempelj Per-Basta nosili mrtve (in mumificirane) ma\xc4\x8dke zaradi pokopa. Med izkopavanji Bastetinega templja so jih na\xc5\xa1li ve\xc4\x8d kot 300.000. Egip\xc4\x8dani so verjeli, da mora dru\xc5\xbeina truplo ma\xc4\x8dke, ko pogine, postaviti zunaj hi\xc5\xa1e, da bi jo lahko ustrezno \xc4\x8dastili. Bastet so kot ma\xc4\x8djo ali levjo vojno boginjo in za\xc5\xa1\xc4\x8ditnico zemlje, ko je v Novem kraljestvu divji levji bog Nubije Mahes postal delo egip\xc4\x8danske mitologije, v Spodnjem kraljestvu imeli za njegovo mater. V Zgornjem kraljestvu pa so imeli vojno levjo boginjo Sekmet za njegovo mater.\n_START_SECTION_\nPovezovanje z drugimi bo\xc5\xbeanstvi\n_START_PARAGRAPH_\nKot vzvi\xc5\xa1ena mati in za\xc5\xa1\xc4\x8ditnica Spodnjega Egipta je postala povezana z Vad\xc5\xbeet, tudi za\xc5\xa1\xc4\x8ditnico Spodnjega Egipta, kasneje je postala Vad\xc5\xbeet - Bast, kar je podobno paru v Zgornjem Egiptu, kjer sta skupaj Nekbet in Sekmet. Naposled so jo zaradi polo\xc5\xbeaja za\xc5\xa1\xc4\x8ditnice Spodnjega Egipta ena\xc4\x8dili z boginjo Mut, katere kult je nastal ob Amonu, ter je kasneje postal kult Mut - Vad\xc5\xbeet - Bast. Kmalu zatem se je Mut poistovetila s parom Sekmet - Nekbet. Tako spajanje identitet podobnih boginj je povzro\xc4\x8dalo precej\xc5\xa1njo zmedo. Grki so kasneje Bastet razlagali kot lunarno boginjo. Grki so jo med zasedbo v\xc4\x8dasih imenovali Ajluros (gr\xc5\xa1ko ma\xc4\x8dka) in jo poistovetili z gr\xc5\xa1ko boginjo Artemido, gr\xc5\xa1ko boginjo Lune. Grki so zaradi prilagoditve svoji kozmologiji imeli Bastet za Horusovo sestro, ki so jo poistovetili z Apolonom (Artemidinim bratom) ter nato s h\xc4\x8derko bo\xc5\xbeanstev Ozirisa in Izide.'